ლიდია კულიკოვსკი

ლიდია კულიკოვსკი (მოლდ. Lidia Kulikovski; დ .8 მარტი, 1951, ნიკორენი, მოლდავეთის სსრ) — მოლდოველი ბიბლიოთეკარი და ბიბლიოგრაფი. 200-მდე სამეცნიერო ნაშრომის ავტორი, ხელმძღვანელობდა 25 წიგნის გამოცემას მოლდოველი მწერლების, მხატვრებისა და მეცნიერების შესახებ. მოლდავეთის სსრ კულტურის დამსახურებული მოღვაწე (1987).
ბიოგრაფია
ლიდია კულიკოვსკი დაიბადა 1951 წლის 8 მარტს მოლდავეთის სსრ დროკიის რაიონის სოფელ ნიკორენში.
დაამთავრა კიშინიოვის უნივერსიტეტის (ამჟამად მოლდავეთის სახელმწიფო უნივერსიტეტის) ფილოლოგიის ფაკულტეტი (საბიბლიოთეკო განყოფილება) 1973 წელს. 2003 წელს. დაიცვა დისერტაცია პედაგოგიკაში თემაზე „საბიბლიოთეკო მომსახურების ევოლუცია დაუცველთათვის დემოკრატიულ საზოგადოებაში“.(რუმინ. „Evoluția serviciilor de bibliotecă pentru persoanele dezavantajate în contextul democratizării societății”) და გახდა სადოქტორო ხარისხის მფლობელი.
სკოლის დამთავრების შემდეგ მუშაობდა კიშინიოვის მუნიციპალური ბიბლიოთეკის ფილიალში, ხოლო მოგვიანებით გახდა მისი მმართველი. 1978-1982 წლებში ლიდია კულიკოვსკი ხელმძღვანელობდა ცენტრალიზებულ საბიბლიოთეკო სისტემას ქალაქ კაჰულში, ხოლო 1982-1989 წლებში — Achiziție și completare-ს სამსახურს, რის შემდეგაც დაბრუნდა რესპუბლიკის დედაქალაქში და გახდა ხაშდეუს მუნიციპალური ბიბლიოთეკის დირექტორი. თანამდებობას იკავებდა 2013 წლამდე. ჰაშდეუს ბიბლიოთეკის ხელმძღვანელის პოსტზე ყოფნისას გააფართოვა ბიბლიოთეკის ქსელი; მოიზიდა რუმინელი სპეციალისტები, რათა მონაწილეობა მიეღოთ კიშინიოვში ძირითადად რუმინული ლიტერატურით დაკომპლექტებული ცხრა დამხმარე ბიბლიოთეკის გახსნის პროცესში. განხორციელდა ეთნიკური მრავალფეროვნების პროექტი, გაიხსნა ბიბლიოთეკის ფილიალები რუსული, უკრაინული, პოლონური, ბულგარული, ებრაული და გაგაუზური ლიტერატურით.
ლიდია კულიკოვსკი არაერთი ბიბლიოგრაფიული კვლევითი პროექტის ავტორია. ეროვნულ დონეზე იგი კოორდინაციას უწევდა რამდენიმე ევროპულ პროექტს. 2000 წლიდან 2004 წლამდე ხელმძღვანელობდა მოლდოვის რესპუბლიკის ბიბლიოთეკართა ასოციაციას. 2002 წელს მან დააარსა ჟურნალი bibliopolis, რომელიც ეძღვნებოდა საბიბლიოთეკო საქმეს. გარკვეული პერიოდის განმავლობაში, 1999 წლიდან, იგი გახლდათ „ ბიბლიოლოგიური ჟურნალის“ მთავარი რედაქტორის მოადგილე.
გამოცდილების გაცვლის მიზნით, მან მოინახულა ცნობილი უცხოური ბიბლიოთეკები: კონგრესის ბიბლიოთეკა, ჩინეთის ეროვნული ბიბლიოთეკა, პომპიდუს ცენტრი, დანიის სამეფო ბიბლიოთეკა, ასევე მუნიციპალური ბიბლიოთეკები ფინეთში, საბერძნეთში, რუსეთში, ისრაელში, რუმინეთში, უკრაინასა და სხვა ქვეყნებში.
გარდა სამეცნიერო საქმიანობისა, ლიდია კულიკოვსკი არის მოლდავეთის სახელმწიფო უნივერსიტეტის პროფესორი, მუშაობს ჟურნალისტიკის ფაკულტეტის ბიბლიოთეკათმცოდნეობის განყოფილებაში, სადაც კითხულობს ლექციებს საბიბლიოთეკო საქმეზე, წიგნების სოციოლოგიაზე, ბიბლიოთეკის მართვაზე.
1987 წელს მიენიჭა "მოლდავეთის სსრ კულტურის დამსახურებული მუშაკის" წოდება, 1996 წელს დაჯილდოვდა მედლით "სამოქალაქო დამსახურებისთვის" . 2010 წელს — შრომის დიდების ორდენით. იგი გახლავთ ევროპული ჯილდოს — „XXI საუკუნის მენეჯერი“-ს (2001) მფლობელი. 2021 წელს დაჯილდოვდა რესპუბლიკის ორდენით.
პირადი ცხოვრება
ლიდია კულიკოვსკი 1976 წელს დაქორწინდა ინჟინერ ვიქტორ კულიკოვსკისზე. წყვილს ჰყავს ორი ქალიშვილი: ერთი ფილოლოგია და ცხოვრობს ესპანეთში, მეორე — მარკეტოლოგი.
ლიტერატურა
Lidia Kulikovski : Biobibliografie Chișinău: Elan Poligraf. 2006. Retrieved December 27, 2017.
Colesnic, Iurie; Movilă, Boris (2000). Femei din Moldova: enciclopedie. Museum. pp. 166–167.
სქოლიო
დაბადებული 8 მარტი
დაბადებული 1951
ბიბლიოთეკარი ქალები
მოლდაველი ბიბლიოთეკარები
მოლდავეთის კულტურის დამსახურებული მოღვაწეები